тема: съвременни аспекти в развитието на логистичния сектор в България

РЪКОВОДИТЕЛ /ИЗПЪЛНИТЕЛ/: доц. д-р мирослава раковска

научно звено на изпълнителИТЕ: катедра „стопанска логистика

**Обект** на изследване са предприятията, съставляващи логистичния сектор в България. Тези предприятия имат съществен принос в разпределението на материалните потоци в икономиката, поради което съдействат и за развитието на логистиката в страната.

**Целта** на изследването е да се оценят съвременните аспекти в развитието на логистичния сектор в България в контекста на тенденциите в света и да се очертаят основните насоки за неговото бъдещо усъвършенстване с оглед повишаване на конкурентоспособността на фирмите в него и допринасяне за развитието на логистиката в България.   
За постигане на посочената цел са определени следните по-съществени задачи:   
1. Изясняване на теоретико-методологическите въпроси на изследването на логистичния сектор, в т.ч. очертаване на участниците в него, еволюцията в развитието му и неговата роля и значение за логистиката и управлението на веригата на доставките.

2. Изследване и оценка на тенденциите и добрите практики в развитието на логистичния сектор в света, които да послужат за оценка на тяхното проявление в България.

3. Разработване на методичните основи на изследването, включително на концептуална рамка и система от показатели за анализ и оценка на развитието на логистичния сектор в страната ни при осигуряването на съпоставимост с предходни изследвания.

4. Оценка на съвременното развитие на логистичния сектор у нас с фокус върху онези негови аспекти, касаещи наличието на способности и ресурси за осигуряване на високи нива на обслужване на клиентите, в т.ч. и информационно-технологични, както и предлагането на устойчиви логистични услуги.   
5. Въз основа на проведеното изследване и на добрите практики в чужбина и страната разработване на насоки за усъвършенстване на дейността на фирмите от логистичния сектор в България за повишаване на тяхната конкурентоспособност и на приноса им за развитието на логистиката в страната.   
**Предметът** на изследване включва следното:

1. Еволюцията и тенденциите в развитието на логистичния сектор по света;   
2. Добрите практики, прилагани от доставчиците на логистични услуги в света по отношение на осигуряването на високи нива на обслужване на клиентите, използването на съвременни информационни системи и технологии и развитието на устойчиви логистични услуги;

3. Налични способности и ресурси у фирмите от логистичния сектор в България, осигурявани нива на обслужване на техните клиенти и предизвикателствата във взаимоотношенията между клиенти и доставчици на логистични услуги.   
4. Степен на внедряване и успешно използване в българския логистичен сектор на съвременните информационни системи и технологии в областта на логистиката;

5. Степен на приложение на устойчиви логистични практики, предизвикателства и предпоставки за развитието на устойчиви логистични услуги.

**Описание на методите:**

Изследването ще се основава на проучването на теорията и практиката на развитието на логистичния сектор, отразени в чуждестранната и българска научна литература. Общото охарактеризиране на логистичния сектор в страната ще се извърши на базата на статистически данни, разработки и данни от правителствени и неправителствени организации, специализирани каталози, интернет страници на фирми от сектора и др. Освен това, ще се изследват по-детайлно съвременните аспекти в развитието на сектора чрез прилагането на методика, която обхваща до известна степен методиката на проведеното у нас изследване на логистичния сектор, както и на авторитетни международни изследвания. Тя ще включва операционализирани показатели за различни аспекти от дейността на доставчиците на логистични услуги, изчислени въз основа на данни от българската практика. За набирането на данните ще бъде използван методът на анкетното проучване, като въпросникът ще осигурява съпоставимост на данните с тези на аналогични изследвания в други страни, а също и у нас.

Ще бъдат детайлно изследвани и конкретни предприятия от логистичния сектор с цел разкриване проявлението на общите проблеми и тенденции в тях, илюстрация на добри практики, конкретизиране и изясняване на тяхната същност, както и извличането на проблемни области, касаещи наличните ресурси и управленски способности. Ще бъдат използвани методите на наблюдението, документалния анализ и структурирани интервюта с ръководители от високо и средно управленско ниво.

Източниците на информация ще бъдат литературни, интернет източници и фирми от българския логистичен сектор. Допълнително ще бъдат използвани данни от анализи на консултантски фирми и резултати от проведени изследвания по тематиката у нас и в чужбина

**Очаквани резултати /вкл. показатели за оценката им/ и възможности за реализация:**   
Очакваните резултати от изследването са следните:

- Ще бъдат оценени еволюцията на логистичния сектор и неговата роля за развитието на логистиката в националната икономика;

- Ще бъдат очертани тенденциите и добрите практики в развитието на логистичния сектор в света;   
- Ще бъде разработена методика (чрез обединяване и приспособяване на методики на предходни наши и чужди изследвания) за оценка на развитието на логистичния сектор в България;

- Ще бъдат оценени съвременните аспекти в развитието на логистичния сектор в България, както и предизвикателствата, които срещат българските фирми при приложението на добрите логистични практики;

- Ще бъдат разработени казуси, които разкриват в по-голяма дълбочина изследваната проблематика.

- Ще бъдат формулирани конкретни препоръки към мениджърите във фирмите от българския логистичен сектор за усъвършенстване на управлението на логистичните процеси в тях и повишаване на конкурентоспособността.

- Основните резултати от изследването и препоръките ще бъдат разпространени сред участниците в изследването, както и сред други български фирми от логистичния сектор, индустрията и търговията, в браншови организации и държавни институции, с цел по-широкото им популяризиране.

**Осигурено съфинансиране:**

В проекта е предвидено съфинансиране от страна на една от водещите фирми от логистичния сектор в България – „Спиди“ ЕООД.

**Заявен потребителски интерес:**

В своята изследователска и консултантска дейност членовете на предложения научен колектив системно разкриват наличието на проблемни области във взаимодействието между доставчиците на логистични услуги и техните клиенти. Представители на българския логистичен сектор проявяват засилен интерес към различни методи, средства и практики, които биха повишили нивата на осигуряваното от тях обслужване и съответно на конкурентоспособността им. В същото време редица информационно-технологични компании се насочват към разработването и предлагането на продукти, в т.ч. и на информационни системи, специално предназначени за фирмите от логистичния сектор, което повишава техният интерес към логистичните процеси в тези фирми и възможностите за оптимизацията им. Особен интерес се забелязва и сред обучаваните студенти в УНСС в областта на логистиката към обсъждането на конкретни казуси, отнасящи се не само за водещи чуждестранни доставчици на логистични услуги, но и за български такива с цел извличането на проблемните области за България и очертаването на мерки за тяхното разрешаване.